Birkirkara jegħlbu lil Mosta b'goal drammatiku Minn Cristian Muscat – ritratt: Domnic Borg Mosta ………..0 Birkirkara …..1 Birkirkara għelbu lil Mosta bl-iskor minimu ta' 1-0 b'mod drammatiku meta kien Luke Montebello li skorja proprju fid-90 minuta biex ta t-tliet punti lill-Istripes. M'hemmx dubju li din kienet rebħa meritata għal Birkirkara hekk kif setgħet kienet ferm akbar iżda sabu lill-goalkeeper, Christoffer Mafoumbi, f'forma brillanti meta salva bosta tentattivi. Kienu Mosta li ħolqu l-ewwel periklu fis-seba' minuta meta wara li rċieva minn pass fit-tul, Kevin Tulimieri venven xutt li ġie devjat f'corner minn Enrico Pepe. Birkirkara wieġbu fit-18-il minuta meta Alex Da Paixao Alves ittanta xortih permezz ta' xutt fil-baxx mid-distanza li iżda ġie salvat parzjalment minn Mafoumbi biex mir-rebound l-istess Da Paixao Alves reġa' ra lill-goalkeeper Mosti jdawwar tajjeb f'corner. Fit-32 minuta, free-kick ta' Roderick Briffa ġie devjat f'corner minn Jonas Rodriguez Ekani filwaqt li fit-42 minuta, Montbello kellu tentattiv salvat minn Mafoumbi. Fil-ftuħ tat-tieni taqsima, Mosta ħarġu tajjeb u, fl-54 minuta, Bojan Kaljevic kellu xutt fil-baxx b'saħħtu li għal ftit ma ħasadx lill-goalkeeper, Sandro Guarnone, li kien kos­trett isalva f'darbtejn. Huma komplew jipproduċu l-isbaħ logħob u fil-61 minuta Johann Bezzina indirizza free-kick għan-nofs, b'Zachary Brincat minn taħt il-lasti inkreddibilment ma jagħmilx kuntatt mal-ballun li baqa' sejjer barra. Birkirkara rrispondew fit-72 minuta meta Paul Mbong xeħet cross għan-nofs li sab lil Alex da Paixao Alves li spara xutt mill-ewwel iżda reġa' sab lil Mafoumbi attent li dawwar f'corner bi bravura. U proprju fid-90 minuta Birkirkara skorjaw il-goal tar-rebħa meta Alex da Paixao Alves xeħet cross fil-baxx li sab lil LUKE MONTEBELLO li daħal bil-ġirja u b'xutt qawwi ma ħafirx.